Axa yet junel,
ayoc Jesús yin beyil yetok eb is cuywom,
max yilon eb jun winak cꞌam chi jeꞌ yilwi yettaxcꞌaltaꞌ max alji.
Axa kꞌanlen eb cuywom tuꞌ axca tiꞌ:
—Meẍtol,
¿tzetlaj yuj xan cꞌam chi jeꞌ yilwi jun winak tiꞌ yintax yaljubal?
¿Ami eb mamej txutxej ay is mul,
ma a nak ay is mul?
ẍi eb bay Jesús.
—A jun winak tiꞌ,
man yujok mul is mam ma is txutx,
xan caytuꞌ yayji,
tamwal yuj cꞌapax is mul nak,
palta tol chi yochej Dios chi txꞌox is maykꞌakꞌal yin nak,
xan caytuꞌ yayji.
Yowalil chin watxꞌnej is mulnajil Cham max in chekontek,
yakꞌban ayto cꞌu.
Yujtol a yet mayal toj cꞌu,
cꞌamxa mac chi jeꞌ mulnaji.
Yet ayinto ecꞌ yulyibankꞌinal tiꞌ,
axca sakkꞌinalok eb anima wayji,
ẍi Jesús bay eb.
Max lajwi yalon juntzan tiꞌ,
axa tzubli ay sat txꞌotxꞌ tuꞌ,
cax max watxꞌnen jab tzꞌotzꞌew yetok tzub tuꞌ.
Axa joonoc yin bakꞌ sat nak cꞌam chi jeꞌ yilwi tuꞌ.
Lajwi tuꞌ,
max yalon bay nak:
—Asiꞌ bay aꞌ najab pean ajok,
aꞌ chi yik Siloé.
A tuꞌ cha txꞌajil a sat tuꞌ,
ẍi bay nak.
(Siloé chi yal elapnok,
Ibiltek.)
Lajwicꞌal tuꞌ,
max toj nak txꞌajon el sat bay aꞌ tuꞌ.
Axa yet max meltzoji,
chixa jeꞌ yilwi.
Axa eb is vecino nak,
cꞌal jantak eb max ilon nak yin kꞌanoj limosna,
a eb max alon axca tiꞌ:
—A jun winak tiꞌ,
cochwal tol a jun chi ay chotan kꞌanoj limosna,
ẍi eb.
—A ton nak,
ẍi juntzanxa.
Palta ay juntzanxa chi alon paxok:
—Cꞌamak.
Manak.
Tocꞌal mi lajan yili jun tiꞌ yetok nak cꞌam chi jeꞌ yilwi tuꞌ,
ẍi eb.
Axa yalon nak tuꞌ:
—Ayin toni,
ẍi bay eb.
—¿Tzet max yun jakchaj a sat tu xin?
ẍi eb bay.
—A jun winak chi yik Jesús max akꞌon jakchajcan in sat tiꞌ.
Max watxꞌnej jab tzꞌotzꞌew,
max joonoc yin in bakꞌ sat tiꞌ.
Max lajwi tuꞌ max yalon ayin axca tiꞌ:
Asiꞌ bay aꞌ najab pean ajok,
aꞌ chi yik Siloé.
A tuꞌ cha txꞌajil a sat bay yul aꞌ,
ẍi ayin.
Axa bet in txꞌajon el in sat tiꞌ.
Caytuꞌ max yun jakchajcanok,
ẍi nak.
—¿Baytal ay jun winak tuꞌ tinaniꞌ?
ẍi eb bay.
—Man wojtakok,
ẍi bay eb.
Lajwi tuꞌ,
max ilaytok nak yuj eb bay eb fariseo.
Cꞌual xewilal yet max jakchajcan sat nak yuj jab tzꞌotzꞌew max watxꞌnej Jesús yetok is tzub.
Yuj tuꞌ xan max kꞌanlej eb fariseo tuꞌ bay nak axca tiꞌ:
—¿Tzet wal max yun jakchaj a sat tu xin?
ẍi eb.
—A Jesús max joon oc jab tzꞌotzꞌew yin in bakꞌ sat tiꞌ.
Lajwi tuꞌ,
max in txꞌajon elok.
Yuj tuꞌ xan watxꞌxa wilwi tinaniꞌ,
ẍi nak.
Axa yalon jaywan eb fariseo tuꞌ bay nak axca tiꞌ:
—A jun winak max jakon a sat tuꞌ,
man yetok Dios,
yujtol cꞌam chi yikej cꞌual xewilal,
ẍi eb.
Palta ay jaywanxa eb max alon axca tiꞌ:
—Man yobtakwomok Cham Jesús.
A junok yobtakwom,
¿xin ta chi jeꞌ yuj txꞌoxon juntzanok milagro axca juntzan chi txꞌox tiꞌ?
ẍi eb.
Xan cab pojan max eloc eb anima tuꞌ.
Yuj tuꞌ xan max kꞌanlej eb junelxa bay nak chixa ilwi tuꞌ axca tiꞌ:
—Axa ach ach tiꞌ,
¿tzet cachi yuj Cham max jakon a sat tuꞌ?
ẍi eb bay nak.
—Ayin tiꞌ,
chekbej Dios yayji in naoni,
ẍi nak.
Palta eb yajaw bay Judea tuꞌ,
maj cha eb yabej,
tatol tolto max ilwi aj nak.
A naon eb,
tol chi ilwicꞌaltacꞌa.
Catatu bian,
max yawten eb is mam cꞌal is txutx nak.
Ata wal bay eb max kꞌanlej el eb axca tiꞌ:
—¿A mi nak e yuninal cꞌam chi ilwi yintax yaljubal che yal tiꞌ?
¿Tzet xan chixa ilwi pax nak xin?
ẍi eb bay eb.
—A ton nak,
cꞌamcꞌaltaꞌ chi ilwi yintax yaljubal.
Palta man jojtakok tzet max yun jakchaj sat nak.
Man cꞌapax jojtakok mac max jakoncan bay nak.
Ilabi,
ayxa yabilal nak.
¿Tzet xan manak bay nak che kꞌanlej e yabej?
Ok jeꞌ yalon ayex,
tzetbil wal max yun jakchajcan sat tuꞌ,
ẍi eb.
Cacꞌal tuꞌ max yut yalon eb,
yujtol caw wal chi xiw eb yuj eb yajaw xol eb aj Judea tuꞌ,
yujtol toxa max yal eb yajaw tuꞌ axca tiꞌ:
Tatol ay mac ok alonok tol a Jesús,
a ton Cham Cristo,
ẍi,
ok juktej eltok yul nail culto tiꞌ,
ẍi eb.
Yuj tuꞌ xan asancꞌal jab tuꞌ max yal is mam cꞌal is txutx nak tuꞌ:
Ilabi,
ayxa yabilal nak,
¿tzet xan manak bay che kꞌanlej e yabej?
ẍicꞌal eb.
Lajwi tu xin,
max awtelay pax nak chixa ilwi tuꞌ yuj eb junelxa,
cax max yalon eb bay axca tiꞌ:
—Caw wal yel chal satak Dios,
yujtol jojtak,
caw wal yobtakwom jun winak chalaꞌ tol aꞌ max jakon a sat tuꞌ,
ẍi eb bay nak.
—Ayin tiꞌ,
man wojtakok ta yobtakwom,
ma cꞌamak.
Cꞌam chi jeꞌ waloni.
Asan jun tiꞌ wojtak,
tol a yet yalantok,
cꞌam chi jeꞌ wilwi jabok,
axa tinaniꞌ,
chixa jeꞌ wilwi,
ẍi nak.
—Palta,
¿tzet wal max ach yut xin?
¿Tzet max yut jakon a sat tiꞌ?
ẍi eb bay nak.
—Mayal wal ayex tzet max yun jakchaj in sat tiꞌ,
palta cꞌam che cha e yab tzet chi walaꞌ.
¿Tzet xan che yochej chi wal pax ayex junelxa?
¿Tom che yochej chex oc is cuywomok cꞌapaxok?
ẍi nak bay eb yajaw tuꞌ.
A yet max yaben eb juntzan tiꞌ,
cax max buchwaj aj eb yin nak,
max yalon eb axca tiꞌ:
—Ach tiꞌ,
is cuywom ach ton jun winak tuꞌ.
A pax ayon ti xin,
is cuywom on Moisés.
Jojtak tol max kꞌanjabcan Dios bay Moisés tuꞌ,
palta a Jesús tuꞌ,
man jojtakok mac akꞌnej yikbej,
ẍi eb.
—¡E…!
¿tzet chi yal tuꞌ?
Ayex tiꞌ,
che yalaꞌ tol man e yojtakok mac akꞌnej yikbej,
palta ilabi,
max jakchaj pax can in sat tiꞌ yuj.
Jojtak,
caw wal cꞌam chi yab Dios is txaj eb yob is beybal.
Asan eb chi yal ba bay,
eb chi iken tzet chi yalaꞌ,
asan eb tuꞌ chi ablay yet.
Yettaxcꞌal yichbanil,
cꞌamto junok chi jab kꞌumal tol chi jak sat junok mac cꞌam chi jeꞌ yilwi yintax yaljubal.
Kꞌinalok ta man chekbejok Dios Jesús tuꞌ,
cꞌam mi jabok tzet chi jeꞌ yuj,
ẍi nak bay eb.
—Ach tiꞌ,
yin mulej aljinak ach,
¿tom chochej ach ok on a cuyuꞌ?
ẍi eb bay nak.
Cax max ilay eltok nak yul nail culto tuꞌ yuj eb,
cax majxa chaoctok eb xol.
Axa max yaben Jesús tol max ilay eltek nak max jakchajcan sat tuꞌ bay yul nail culto yuj eb,
yuj tuꞌ xan a yet max ilchaj yuj,
max yalon bay nak axca tiꞌ:
—¿Chim aoc a cꞌul yin Cham Chekbiltek yuj Dios xol eb jet animail?
ẍi bay nak.
—Mamin,
al ayin mactxel jun tuꞌ,
yet watxꞌ chi waoc in cꞌul yin,
ẍi nak.
—Maxax el yin.
Ayin ton chin kꞌanjab etok tiꞌ,
ẍi bay nak.
Lajwi yalon Jesús axca tu xin,
max bekon ay jajnaj ba nak satak Cham,
cax max yalon nak bay axca tiꞌ:
—Mamin,
chi waoc in cꞌul en,
ẍi nak.
Axa yalon Cham bay nak tuꞌ:
—Yuj watxꞌji el eb anima wuj,
xan max in jay bay yulyibankꞌinal tiꞌ,
yujtol ay eb cꞌam chi jeꞌ yilon yet Dios tinaniꞌ,
palta ok jakchaj sat eb tuꞌ wuj.
Ay nanxa eb,
caw wal chi jeꞌ yilon yet Dios naoni,
palta a eb tuꞌ,
axca tol ok etax el sat eb wuj,
ẍi Jesús.
A yet max yaben jaywan eb fariseo ayicꞌ bay tuꞌ juntzan kꞌanej tuꞌ,
max yalon eb bay axca tiꞌ:
—¿Tom cha naꞌ tol cꞌam chi jeꞌ jilon yet Dios?
ẍi eb.
—Matawal chi nachaj el e yuj tol cꞌam chi jeꞌ e yilon yet Dios,
cꞌam mi chi can e yobtakil e yiban.
Palta yujtol che yalaꞌ tol chi jeꞌ e yilon yet Dios,
xan chi can e yobtakil e yiban.